Document ID: 32008D0622

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 8ης Ιουλίου 2008
περί καταργήσεως της απόφασης 2005/183/ΕΚ για την ύπαρξη υπερβολικού ελλείμματος στην Πολωνία
(2008/622/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
τη σύσταση της Επιτροπής,
Εκτιμώντας τα ακόλουθα:
(1)
Με την απόφαση του Συμβουλίου 2005/183/ΕΚ (1), μετά από σύσταση της Επιτροπής βάσει του άρθρου 104 παράγραφος 6 της συνθήκης, εκρίθη ότι υπήρχε υπερβολικό έλλειμμα στην Πολωνία. Το Συμβούλιο επεσήμανε ότι το έλλειμμα γενικής κυβέρνησης ανερχόταν σε 4,1 % του ΑΕΠ το 2003, υπερβαίνοντας την τιμή αναφοράς 3 % του ΑΕΠ που προβλέπει η συνθήκη, ενώ το ακαθάριστο χρέος γενικής κυβέρνησης ήταν 45,4 % του ΑΕΠ, δηλαδή χαμηλότερο από την τιμή αναφοράς 60 % του ΑΕΠ που προβλέπει η συνθήκη. Στην απόφαση του Συμβουλίου αναφερόταν ότι τα στοιχεία για το έλλειμμα και το χρέος θα έπρεπε να προσαρμοσθούν προς τα πάνω σε περίπτωση που τα κεφαλαιοποιητικά συνταξιοδοτικά καθεστώτα εξαιρούνταν από τον τομέα της γενικής κυβέρνησης κατ’ εφαρμογή της απόφασης της Eurostat σχετικά με την ταξινόμηση των κεφαλαιοποιητικών συνταξιοδοτικών καθεστώτων (2).
(2)
Στις 5 Ιουλίου 2004, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (3), το Συμβούλιο απηύθυνε, βάσει σύστασης της Επιτροπής, σύσταση στην Πολωνία με σκοπό να τερματισθεί η κατάσταση υπερβολικού ελλείμματος έως το 2007 το αργότερο. Η σύσταση δημοσιοποιήθηκε.
(3)
Στις 28 Νοεμβρίου 2006, το Συμβούλιο απεφάνθη δυνάμει του άρθρου 104 παράγραφος 8, βάσει σύστασης της Επιτροπής, ότι τα μέτρα που είχαν ληφθεί έως τότε από τις πολωνικές αρχές ήταν ανεπαρκή (4). Στις 27 Φεβρουαρίου 2007, το Συμβούλιο εξέδωσε νέα σύσταση δυνάμει του άρθρου 104 παράγραφος 7, βάσει σύστασης της Επιτροπής, στην οποία επιβεβαίωνε τη διορία του 2007 για τη διόρθωση. Η σύσταση δημοσιοποιήθηκε.
(4)
Σύμφωνα με το άρθρο 104 παράγραφος 12 της συνθήκης, η απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το υπερβολικό έλλειμμα στο οικείο κράτος μέλος έχει διορθωθεί.
(5)
Σύμφωνα με το πρωτόκολλο για τη διαδικασία υπερβολικού ελλείμματος που προσαρτάται στη συνθήκη, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη υποχρεούνται να παρέχουν στοιχεία για τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 4 του κανονισμού (ΕΚ) αριθ. 3605/93 του Συμβουλίου, της 22ας Νοεμβρίου 1993, σχετικά με την εφαρμογή του πρωτοκόλλου για τη διαδικασία υπερβολικού ελλείμματος που προσαρτάται στη συνθήκη για την ίδρυση της Ευρωπαϊκής Κοινότητας (5).
(6)
Βάσει των στοιχείων που παρασχέθηκαν από την Επιτροπή (Eurostat) σύμφωνα με το άρθρο 8ζ(1) του κανονισμού (ΕΚ) αριθ. 3605/93, σε συνέχεια της κοινοποίησης από μέρους της Πολωνίας πριν από την 1η Απριλίου 2008 και με βάση τις εαρινές προβλέψεις των υπηρεσιών της Επιτροπής του 2008, εξάγονται τα ακόλουθα συμπεράσματα:
-
το έλλειμμα γενικής κυβέρνησης μειώθηκε από 3,8 % του ΑΕΠ το 2006 σε 2,0 % του ΑΕΠ το 2007, ποσοστό χαμηλότερο από την τιμή αναφοράς 3 % του ΑΕΠ που έχει οριστεί για το έλλειμμα. Σημειωτέον ότι στο επικαιροποιημένο πρόγραμμα σύγκλισης του Νοεμβρίου 2006 ετίθετο ως στόχος για το έλλειμμα το 3,4 % του ΑΕΠ·
-
το πολύ καλύτερο αποτέλεσμα του 2007 όσον αφορά το έλλειμμα σε σύγκριση με τον στόχο που είχε τεθεί υποστηρίχτηκε από την πολύ μεγαλύτερη αύξηση του πραγματικού ΑΕΠ έναντι της σχετικής πρόβλεψης που διατυπωνόταν στο πρόγραμμα σύγκλισης του Νοεμβρίου 2006. Επιπλέον, σε σχέση με το ΑΕΠ, το κράτος δαπάνησε λιγότερα χρήματα για κοινωνικές μεταβιβάσεις (λόγω της ανυπαρξίας τιμαριθμικής αναπροσαρμογής το 2007), επιδοτήσεις, επενδύσεις, καθώς και για τη μισθοδοσία των υπαλλήλων του. Συνολικά, το σύνολο των δαπανών ήταν κατά 1,5 ποσοστιαία μονάδα (π.μ.) χαμηλότερο από αυτό που προβλεπόταν στο πρόγραμμα σύγκλισης του Νοεμβρίου 2006. Η βελτίωση του διαρθρωτικού αποτελέσματος (δηλ. του κυκλικά προσαρμοσμένου αποτελέσματος μη περιλαμβανομένων των έκτακτων και άλλων προσωρινών μέτρων) εκτιμάται σε 1 π.μ. του ΑΕΠ το 2007·
-
με βάση τη χαμηλότερη αύξηση του ΑΕΠ σε σύγκριση με το 2007, οι εαρινές προβλέψεις του 2008 κάνουν λόγο για αύξηση του ελλείμματος το 2008 σε 2,5 % του ΑΕΠ, αν και το έλλειμμα θα παραμείνει κάτω από τη σχετική τιμή αναφοράς, εξαιτίας κυρίως των μειώσεων των εισφορών κοινωνικής ασφάλισης, της ελάφρυνσης του φόρου εισοδήματος φυσικών προσώπων, της αύξησης των κοινωνικών μεταβιβάσεων και της αύξησης των επενδύσεων. Το ποσοστό αυτό συμπίπτει με τον επίσημο στόχο για το έλλειμμα ο οποίος καθοριζόταν στο επικαιροποιημένο πρόγραμμα σύγκλισης του Μαρτίου 2008. Σύμφωνα με τις εαρινές προβλέψεις, το 2009 το έλλειμμα θα σταθεροποιηθεί σε γενικές γραμμές, εφόσον δεν υπάρξει μεταβολή πολιτικής. Το στοιχείο αυτό υποδηλώνει ότι το έλλειμμα μειώθηκε κάτω από την τιμή αναφοράς 3 % του ΑΕΠ κατά αξιόπιστο και διατηρήσιμο τρόπο·
-
παρόλα αυτά, το διαρθρωτικό ισοζύγιο προβλέπεται να χειροτερεύσει ελαφρώς κατά π.μ. του ΑΕΠ το 2008 και, με την προϋπόθεση αμετάβλητης πολιτικής, να βελτιωθεί κατά π.μ. περίπου το 2009. Η εξέλιξη αυτή πρέπει να αξιολογηθεί με γνώμονα την ανάγκη να πραγματοποιηθεί πρόοδος για την επίτευξη του μεσοπρόθεσμου δημοσιονομικού στόχου (ΜΔΣ), ο οποίος για την Πολωνία συνίσταται σε διαρθρωτικό έλλειμμα 1 % του ΑΕΠ·
-
το δημόσιο χρέος μειώθηκε από 47,6 % του ΑΕΠ το 2006 σε 45,2 % το 2007. Σύμφωνα με τις εαρινές προβλέψεις του 2008, ο δείκτης χρέους αναμένεται να παραμείνει σε επίπεδο σαφώς χαμηλότερο από το όριο του 60 % του ΑΕΠ και να μειωθεί περαιτέρω σε 44 % περίπου έως τα τέλη του 2009.
(7)
Κατά την άποψη του Συμβουλίου, το υπερβολικό έλλειμμα της Πολωνίας έχει διορθωθεί και η απόφαση 2005/183/ΕΚ θα πρέπει επομένως να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από μια συνολική εκτίμηση προκύπτει ότι η κατάσταση υπερβολικού ελλείμματος της Πολωνίας έχει διορθωθεί.
Άρθρο 2
Η απόφαση 2005/183/ΕΚ καταργείται.
Άρθρο 3
Η παρούσα απόφαση απευθύνεται στη Δημοκρατία της Πολωνίας.
Βρυξέλλες, 8 Ιουλίου 2008.

Labels: 2
19
18